የዋልያዎቹ የፊፋ ደረጃ ማሽቆልቆሉን ቀጥሏል
የዓለምን እግር ኳስ በበላይነት የሚመራው ተቋም ፊፋ እንደተለመደው በየወሩ የሚያወጣውን የአገራት የእግር ኳስ ደረጃ ይፋ አድርጓል። የኢትዮጵያ ብሔራዊ ቡድን ባለፈው ወር ከነበረው ደረጃ መንሸራተት ባይገጥመውም በዓለም ያለው ደረጃ ካለፉት ስድስት ዓመታት ወዲህ በከፍተኛ መጠን ማሽቆልቆሉን ቀጥሏል። ዋልያዎቹ ባለፈው ዓመት ከአፍሪካ የነበራቸው አራባ አራተኛ ደረጃ ለውጥ አልታየበትም። ከ2013 እ.ኤ.አ አቆጣጠር በኋላ የኢትዮጵያ ብሔራዊ ቡድን በዓለም ያለው ወርሃዊ ደረጃ ማሽቆልቆሉን ቀጥሎ ከ211 የፊፋ አገራት 150ኛ ላይ ተቀምጧል። ዋሊያዎቹ በፊፋ የደረጃ ሰንጠረዥ በአፍጋኒስታን እና የመን ተቀድመዉ ቁልቁል መውረዳቸውም አስገራሚ ሆኗል።የኢትዮጵያ የወንዶቹ ብሔራዊ ቡድን በ2013 የአፍሪካ ዋንጫ ተሳታፊ በነበረ ጊዜ በፊፋ ደረጃዎች 90ዎች ውስጥ የመግባት አጋጣሚ ተፈጥሮለት ነበር። ባለፉት ስድስት ዓመታት ውስጥ ግን 60 ደረጃዎችን ሊንሸራተቱ ችለዋል:፡ ዋልያዎቹ በቅርብ ጊዜያት ውስጥ ወደ ዓለም አቀፍ ውድድሮች ተመልሰው ጨዋታዎችን በማድረግና ውጤት በማስመዝገብ ደረጃዎችን እንደሚያሻሽሉ ቢታመንም በፌዴሬሽኑ በኩል የብሔራዊ ቡድን ጉዳይ ትኩረት እያገኘ አይደለም። ፌዴሬሽኑ ከብሔራዊ ቡድን ጉዳዮች በበለጠ በአሁኑ ወቅት በወቅታዊና ክለቦች እንዲሁም ደጋፊዎች በሚፈጥሩት የፀጥታ ስጋት ጉዳይ ላይ ተጠምዶ መክረሙ ይታወቃል። በቀጣይም የሊጉ ፎርማት ባለበት ይቀጥል ወይስ ይቀየር የሚሉ ጉዳዮች አከራካሪና ለፌዴሬሽኑ ተጨማሪ የስራ ጫና ሆነው እንደሚዘልቁ ይጠበቃል።ባለፈው ሳምንት በተጠናቀቀው የአፍሪካ የፍፃሜ ተፋላሚ የሆነችው ሴኔጋል ቀድሞ ከነበራት ሁለት ደረጃዎች አሻሽላ ከአፍሪካ ቀዳሚ ስትሆን ከዓለም 20ኛ ደረጃ ላይ ተቀምጣለች። ቱኒዚያ አራት ነጥቦችን ቀንሳ ሁለተኛ ላይ መቀመጥ መቻሏ ሌላኛው አስገራሚ ክስተት ነው። ናይጄሪያ 12 ደረጃዎችን አሻሽላ ከአፍሪካ ሦስተኛ ከዓለም 33 ደረጃን ስትይዝ በአፍሪካ ዋንጫ ሦስተኛ ደረጃን ያዛ ማጠናቀቅ መቻሏ ጠቅሟታል። ሴኔጋልን አንድ ለዜሮ ረታ የአፍሪካ የወቅቱ ቻምፒዮን የሆነችው አልጄሪያ 28 ደረጃዎችን ብታሻሽልም ከአፍሪካ አራተኛ ከዓለም 40ኛ ደረጃ ላይ ተቀምጣለች። ሞሮኮ፣ግብፅ፣ጋና፣ካሜሩን፣ዲሞክራቲክ ኮንጎና ኮትዲቯር እንደየቅደም ተከተላቸው ከአፍሪካ ከአምስት እስከ አስር ያለውን ደረጃ ይዘዋል። በዓለም አገራት መካከል ያለው ደረጃ አሁንም በቤልጂየም ፊት አውራሪነት ተይዟል። ቤልጂየም ቀድሞ ከነበራት ደረጃ ሳትንሸራተት የዓለምን የእግር ኳስ ደረጃ እየመራች ሲሆን ብራዚል አንድ ደረጃ አሻሽላ ወደ ሁለተኛነት መጥታለች። የዓለም ቻምፒዮኗ ፈረንሳይ በበኩሏ አንድ ደረጃ ዝቅ ብላ ሦስተኛ ሆናለች። እንግሊዝ የደረጃ ለውጥ ሳታሳይ አራተኛ ስትሆን ሦስት ደረጃዎችን ማሻሻል የቻለችው ዩራጓይ ወደ አምስተኝነት መጥታለች። ፖርቹጋልና ክሮሽያ አንድ አንድ ደረጃ ቀንሰው ተከታዮቹን ደረጃዎች ሲይዙ ኮሎምቢያ፣ስፔንና አርጀንቲና እስከ አስር ያለውን ደረጃ በቅደምተከተላቸው መሰረት ይዘውታል። አዲስ ዘመን ቅዳሜ ሀምሌ 20/2011ቦጋለ አበበ